KYK: Dís waar Cyril se 'gesteelde' iPad eintlik was | Netwerk24
KYK: Dís waar Cyril se 'gesteelde' iPad eintlik was
Deur Meghan Lawrence 24 Junie 2021 21:06
Pres. Cyril Ramaphosa en sy iPad is herenig nadat dit Dinsdag kwansuis "gesteel" is, maar die vraag op talle se lippe is steeds: Waar wás die president se iPad?
Ramaphosa het Dinsdag 'n storm op sosialemediaplatforms ontketen nadat hy oënskynlik verstom tydens 'n regstreekse uitsending by die Kaapstad-hawe gevra het waar sy iPad is. Sy eerste gedagte was dat iemand dit moontlik gesteel het, en hy het dít verskeie kere herhaal.
"Ek het dit in my hand gehad. Dis weg."
Pres. Cyril Ramaphosa. Foto: Gallo Images
Dit het later dieselfde dag aan die lig gekom die president se iPad was toe al die tyd in die motor.
Suid-Afrikaners het die video-opname van Ramaphosa se dilemma wyd op sosiale media gedeel.
"Ek wag vir my iPad. Iemand het my iPad gesteel," het Ramaphosa gesê nadat sy woordvoerder, Tyrone Seale, hom na die podium geroep het.
"Iemand het besluit hulle wil my van my iPad onteien. So, ek wil dit hê. Kan ek my iPad kry, asseblief?" het Ramaphosa weer gesê.
Ná 'n oomblik se stilte het die president gesê iemand het dus sy iPad gesteel.
Ramaphosa was weer vir 'n rukkie stil voordat hy beklemtoon het.
"Ek het my iPad gehad. Weet jy waar hulle my iPad geneem het?" het hy vir Seale gevra.
Cyril when he finds his iPad : pic.twitter.com/dWx64ys35a
— ThatSaltyArab (@_abdurrahmaan_) June 22, 2021
Ramaphosa het daarna gesê dit is wat gebeur wanneer jy gereeld jou toebehore aan ander mense moet oorhandig en gesê dit is dalk die beste om sy goed net by hom te hou.
Ramaphosa het ná 'n minuut en 30 sekondes weer na Seale gedraai en gesê: "Ek het my iPad gehad. Ek het dit in my hand gehad. Dis weg. Dit lyk asof ek dit dalk verloor het."
Seale het ná 'n paar sekondes vir Ramaphosa gefluister dat hy dalk moet gaan sit.
"Moet ek weer gaan sit?" het Ramaphosa hoorbaar oor die mikrofoon gevra voordat hy weer sy sitplek ingeneem het.
Seale het ná die voorval gesê dit was net 'n ligte oomblik en Ramaphosa het met die situasie gespot.
The Kiffness het intussen die video van Ramaphosa en sy iPad ge-remix terwyl Ramaphosa 'n besprekingspunt op Twitter geraak het.